INhlangwini

Umbuso waseNhlangwini ungomunye wemibuso eyavela ngaphansi kobukhosi bakwaDlamini. Ngokwemibhalo yomlando wesintu, isizwe sakwaDlamini saziwa ngokuthi abaseMbo ngenxa yemvelaphi yaso esendaweni ebizwa ngokuthi Mombasa okuthiwa kwakunetshe elaziwa ngokuthi itshe leMbo elalisetshenziswa ukwenza imikhonto nezinto zokuhloba.

 Umsuka Wesizwe 

Ngokomlando obhalwe nguMbongeni Khuzwayo ephephandabeni Ilanga, isizwe sakwaDlamini sathutha sisuka eMbo ngenxa yokuntuleka kwamanzi namadlelo emfuyo, sawela umfula iBhagani, safinyelela endaweni manje ebizwa ngokuthi Mozambique.

Ngaleso sikhathi babephethwe yiNkosi uLusibakhulu, olandelwa yiNkosi uDlamini wesibili (uDlamini II), ozalwa nguMkhulunkosi kaMswati wokuqala.

UDlamini II wasuka eMozambique, wadlula ezintabeni zoBombo, wakha eduze komfula uPhongolo, wadlula eNcome, wagcina emisa phansi kwentaba uLenge phakathi kwemifula uThukela noMzinyathi.

 Izindlu Zasebukhosini 

INkosi uDlamini II yayinoNdlunkulu abane, kwasungulwa izindlu ezine:

 Indlu yaseKunene  
 Indlu yaseMakhuzheni  
 Indlu yaseSiphahleni  
 Indlu yaseNhlangwini  

Ngenxa yobukhulu bomhlaba, lezi zindlu zabelwa ubukhosi, kwavela amakhosi amaningi akwaDlamini.

 Indlu yaseNhlangwini 

Indlu yaseNhlangwini yasungulwa ngozalo lukaMakhata, indodana kaDlamini II. UMakhata wazala uTiba noMabandla. Ngemuva kokukhothama kweNkosi uTiba, umfowabo uMabandla wabamba isikhundla ngokwesiko lokungenwa koNdlunkulu bomfowabo.

KwaMaSosibo kwazalwa uMencwa, kwathi kwaMaMkhize kwazalwa uMnwana. Kwavunyelwana ngokuthi ubukhosi bunikezwe uMencwa, kwathi uMabandla wabelwa ingxenye yomhlaba waseNhlangwini, kwavela amakhosi amabili ngaphakathi koMbuso waseNhlangwini.

Uzalo lukaMencwa lwaqhubeka ngoGansa, uNombewu, noFodo. ENdlini kaMabandla kwalandela uMhwebi, uNongcama, uSikwashe, uBaleni, noSidoyi.

 Isikhathi seMfecane 

Ngo-1818, ezinye izindlu zakwaDlamini (abaseKunene, abaseMakhuzeni nabaseSiphahleni) zafuduka noNgoza zaya emaMpondweni, kwahlakazeka umbuso wakwaDlamini. UNombewu wasala oThukela, wahlanganisa izizwe eziningi ngaphansi kwakhe.

Ngesikhathi se-Mfecane, lapho uShaka kaSenzangakhona enweba umbuso wakwaZulu, iNkosi uNombewu nayo yanweba umbuso waseNhlangwini, yanqoba izizwe eziningi phakathi kwemifula uMngeni noMzimkhulu.

 Imithombo 

Category:Imibuso yakwaZulu-Natal
Category:Imibuso yangaphambi kwekoloni eNingizimu Afrika
Category:Umlando wamaNguni